Şageldi Salyhow

Şageldi Salyhow (18.05.1993)

Öz ýaşan döwründe Dünýä edebiýatynda ençeme nusgalyk eserleri bilen tanalan, türkmen edebiýatyna basnýa žanryny ilkinji bolup getiren Türkmenistanyň halk şahyry Ata Salyhyň nesil dowamaty bolan, ýaş zehinli şahyrymyz Şageldi Salyhow dogrusynda bilmeklik hemmeler üçin hem has gyzykly bolsa gerek. Şageldi Salyhow 1993-nji ýylyň maý aýynyň 18-ne Mary welaýatynyň Murgap etrabynyň Şordepe geňeşliginde dünýä inýär. Ol 2000-2010-njy ýyllar aralygynda Murgap etrabynyň 15-nji orta mekdebinde okap bilim alýar. Soňra 2011-2012-nji ýyllar aralygynda Türkmen Döwlet Medeniýet institutynyň Sungat studiýasynda okaýar. Ondan soň 2012-2014-nji ýyllarda Aşgabat şäherinde ýerleşýän Türkmenistanyň Içeri işler ministrliginiň 10/02; 10/01-Harby bölümlerinde Watan öňündäki gulluk borjuny abraý bilen berjaý edýär. 2017-nji ýylyň 17-nji maýyndan, tä şu günki güne çenli Türkmenistanyň Içeri işler ministrliginiň hatarynda halal zähmet çekip gelýär. Zehinli şahyrymyz Şageldi Salyhow 2009-njy ýyldan bäri döredijilik işi bilen meşgullanyp gelýändir. Onuň iki müňden gowrak giň göwrümli eserleriniň içinde ýüzlerçesi aýdyma öwrüldi, onlarçasy şekile geçirildi. Şahyryň irginsiz döredijilik zähmedi ony ençeme döwlet sylaglaryna mynasyp bolmagyna getirdi. Ol 2021-nji ýylda Türkmenistanyň Prezidentiniň “Türkmeniň Altyn asyry” atly döredijilik bäsleşiginiň ýeňijisi diýen hormatly ada eýe bolýar. 2022-nji ýylda bolsa üstünlikli döredijilik işleri bilen Türkmenistanyň Ýaşlar baýragynyň eýesi diýen hormatly ada mynasyp boldy. Ýaş şahyr häzirki wagtda Türkmen döwlet medeniýet institutynda okaýar. XXI asyryň görnükli söz ussatlarynyň birine öwrüljek ussat zehinli şahyrymyz Şageldi Salyhowdan ýene-de halkymyzyň kalbyna ýakyn ajaýyp şowly eserlere garaşýarys.

https://yashlar.gov.tm/item/7457?year=2024&month=12&day=23&code=7